钦定古今图书集成/明伦汇编/氏族典/第278卷 > 王图
## 钦定古今图书集成/明伦汇编/氏族典/第278卷 > 王图

按《明外史王图传》：“图字则之，耀州人。万历十一年进
士，改庶吉士，授检讨。以右中允掌南京翰林院事，召
充东宫讲官，累迁詹事，充日讲官，教习庶吉士，进吏
部右侍郎，掌翰林院。兄国方巡抚保定，廷臣附东林
及李三才者，往往推毂图兄弟。会孙丕扬起掌吏部，
孙玮督仓场，皆陕西人，诸不悦图者，目为秦党。”初，图
典庚戌会试，分校官汤宾尹欲私韩敬，与知贡举吴
道南盛气相诟谇。比出闱，道南欲劾宾尹，以图沮而
止。王绍徽者，图同郡人，宾尹门生也，极誉宾尹于图，
而言道南党欲倾宾尹，并及图，宜善为计。图正色却
之。时京察当图注考，图遂注宾尹不谨，褫其官。其党
力攻图，图连章求去，诏屡慰留，坚卧不起。九阅月，始
予告归国。亦乞休去。未几卒。四十五年京察，当事者
多宾尹、绍徽党，以拾遗落图职。天启三年召起故官，
进礼部尚书，协理詹事府。明年，魏忠贤党刘弘先劾
图，遂削籍卒。崇祯初，谥“文肃。”子淑抃，终户部郎中。